הלן מקרורי

**הלן אליזבת מקרורי** (באנגלית: **Helen Elizabeth McCrory**; 17 באוגוסט 1968 – 16 באפריל 2021) הייתה שחקנית קולנוע, תיאטרון וטלוויזיה בריטית ילידת-אנגליה. נודעה בעיקר בתפקידה בתור נרקיסה מאלפוי בסדרת סרטי "הארי פוטר", בתפקידה בתור שרי בלייר בסרט הביוגרפי "המלכה", ובתפקידה בתור פולי גריי בסדרת דרמת הפשע "כנופיית בירמינגהם".

## ביוגרפיה
מקרורי נולדה בלונדון, אנגליה שבממלכה המאוחדת. הוריה היו הוולשית אן והדיפלומט הסקוטי איאן מקרורי. התחנכה בבית ספר פרטי לבנות קווינסווד שבהרטפורדשייר.

החלה ללמוד משחק בדרמה סנטר לונדון.

## קריירה
הופיעה לראשונה בשנת 1994 בסרט הדרמה ההוליוודי "ראיון עם הערפד" בתפקיד קטן ולצדה של קייט בקינסייל בסרט הבריטי "חשוף".

זכתה להערכה ראשונה בממלכה המאוחדת, כשזכתה בשנת 1995 בפרס השחקנית הטובה ביותר בפסטיבל האקדמיה הבריטית בוויילס, על הופעתה בדרמה "רחוב החיים".

ב-2003 זכתה להערכה על הופעתה במיני-סדרה הבריטית "צ'ארלס 2: הכוח והתשוקה" בתפקיד הקורטיזנה ברברה וילרס. ב-2004 השתתפה לצדם של דניאל קרייג וסמנתה מורטון בדרמה הבריטית "אין סוף לאהבה". ב-2005 שיחקה בדרמה הקומית התקופתית "קזנובה" בתור אמו של ההרפתקן האיטלקי ג'קומו קזנובה (הית' לדג'ר).

התפרסמה לראשונה בתפקיד גדול ב-2006 בסרט הדרמה הפוליטית הביוגרפית "המלכה", כשגלמה בו את שרי בלייר אשתו של ראש ממשלת בריטניה טוני בלייר (מייקל שין), שיחקה בתפקיד גם כארבע שנים לאחר מכן בהפקה הטלוויזיונית המצליחה "מערכת יחסים מיוחדת".

ב-2009 התפרסמה בשובר הקופות "הארי פוטר והנסיך חצוי-הדם", בתור נרקיסה מאלפוי אמו של תלמיד סלית'רין דראקו מאלפוי (טום פלטון) ויריבו של הארי פוטר. ב-2010 וב-2011 חזרה לתפקידה בתור נרקיסה מאלפוי בסרטים "הארי פוטר ואוצרות המוות - חלק 1" ו"הארי פוטר ואוצרות המוות - חלק 2".

בנוסף שיחקה בחמישה פרקים בסדרת הפשע "חף מפשע", לצדו של בעלה, כוכב הסדרה דמיאן לואיס. בשנת 2010 שיחקה בתפקיד גברת ג'ונאס במותחן "4.3.2.1" שכתב וביים נואל קלארק.

בשנים 2013–2020 שיחקה בתפקיד מרכזי בתור אליזבת "פולי" גריי בסדרת דרמת הפשע "כנופיית בירמינגהם", דודתם של האחים ארתור, תומאס, ג'ון ופין למשפחת שלבי.

בשנת 2017 שיחקה בסרט דרמת המלחמה "שעתם היפה", לצדה של ג'מה ארטרטון ולצדו של סם קלאפלין. כמו כן באותה שנה, שיחקה בסרט המונפש "לאהוב את וינסנט" על אודות חייו של הצייר וינסנט ואן גוך.

## חיים אישיים
בשנת 2007 נישאה לשחקן דמיאן לואיס. לזוג נולדו בת ובן.

### מותה
ב-16 באפריל 2021 היא מתה בביתה בלונדון שבאנגליה לאחר מאבקה במחלת הסרטן, בהיותה בת 52. הותירה אחריה שני ילדים ובעל.

## פילמוגרפיה נבחרת

### קולנוע
*ראיון עם הערפד (1994)
*חשוף (1994)
*רחוב החיים (1995)
*כנופיה משפחתית (1997)
*מלון ספלנדיד (2000)
*אנה קארנינה (2000)
*אין סוף לאהבה (2004)
*קזנובה (2005)
*המלכה (2006) – שרי בלייר
*הארי פוטר והנסיך חצוי-הדם (2009) – נרקיסה מאלפוי
*מר שועל המהולל (2009)
*4.3.2.1 (2010)
*הארי פוטר ואוצרות המוות - חלק 1 (2010) – נרקיסה מאלפוי
*הארי פוטר ואוצרות המוות - חלק 2 (2011) – נרקיסה מאלפוי
*הוגו (2011)
*כאוס בגני ורסאי (2014)
*לאהוב את וינסנט (2017)
*שעתם היפה (2017)
*שרלוטה (2022) - דיבוב

### טלוויזיה

* חף מפשע (2009) – 5 פרקים

* היחסים המיוחדים (אנ') (2010) – סרט טלוויזיה של HBO
* כנופיית ברמינגהאם (2013–2020) – אליזבת "פולי" גריי
*אם אב ובן (2019)
* השעשועון (2020)
* *Roadkill* (2020)

## קישורים חיצוניים

## הערות שוליים

קטגוריה:שחקניות קולנוע וטלוויזיה אנגליות
קטגוריה:שחקניות תיאטרון אנגליות
קטגוריה:מדבבות אנגליות
קטגוריה:חברי הלהקה השייקספירית המלכותית
קטגוריה:חברי התיאטרון המלכותי הלאומי
קטגוריה:בריטיות שנפטרו מסרטן
קטגוריה:בריטים שנפטרו מסרטן
קטגוריה:בריטיות שנולדו ב-1968
קטגוריה:בריטים שנולדו ב-1968
קטגוריה:בריטיות שנפטרו ב-2021
קטגוריה:בריטים שנפטרו ב-2021